Virallinen lehti nro C 325 , 12/11/1999 s. 0067



KIRJALLINEN KYSYMYS E-0090/99 esittäjä(t): Konstantinos Hatzidakis (PPE) komissiolle (27. tammikuuta 1999) Aihe: Yhteisön televiestinnän vapauttamissääntöjen jatkuva noudattamatta jättäminen Kreikassa Huolimatta siitä, että vuoden alku on omistettu eurooppalaiselle tietoyhteiskunnalle, Kreikan puhelinlaitos (OTE) edelleen rikkoo lakia ja vaikeuttaa kreikkalaisten pääsyä internetiin ja tietoyhteiskunnan jäseniksi. OTE viivyttelee nelinumeroisten puhelinnumeroiden myöntämistä muille internet-palvelutoimittajille kuin omalle tytäryhtiölleen, ja lisäksi se on nostanut kaupunkien sisäisten puheluiden hintoja 38,4 %:lla, minkä seurauksena kreikkalaiset joutuvat kärsimään kohtuuttoman korkeista puhelumaksuista ja internet-liittymien käyttömaksut ovat nousseet keskivertokuluttajan ulottumattomiin. Molemmissa tapauksissa rikotaan yhteisön lainsäädännön perusmääräyksiä. Ensimmäisessä tapauksessa (puhelinnumeron myöntämättä jättäminen/myöntämisen viivyttäminen) rikotaan EY:n perustamissopimuksen 86 artiklan määräävän markkina-aseman väärinkäyttöä koskevia määräyksiä, ja toisessa tapauksessa avoimen verkon tarjoamisen (ONP) soveltamisesta pientaajuuspuheviestitykseen annettuja direktiivejä (95/62(1) ja 98/10(2)), joiden mukaan tariffimuutokset voidaan toteuttaa vasta kustannuslaskelmien tekemisen jälkeen. OTE ei ole milloinkaan tehnyt tällaisia laskelmia. Kreikan hallitus on toistuvasti vakuuttanut ja luvannut, että yhteisön televiestintälainsäädäntö ja -käytännöt otetaan asteittain käyttöön Kreikassa, mutta lupaukset eivät ole johtaneet tekoihin ja sitoumuksia ei ole noudatettu. Komission taannoisen ilmoituksen mukaan asiassa on ilmennyt 11merkittävää yhteisön lainsäädännön rikkomusta, jotka ovat johtaneet Kreikan televiestinnän toimintaohjelman rahoituksen lopettamiseen. Kreikka laistaa siis edelleen velvollisuudestaan noudattaa yhteisön lainsäädäntöä, ja se antaa OTE:n rikkoa räikeästi yhteisön lainsäädännön perusmääräyksiä. Mihin toimiin komissio aikoo ryhtyä kahden edellä mainitun rikkomuksen suhteen ja mitä asiasta vastaavat yhteisön viranomaiset aikovat tehdä suojellakseen kreikkalaisia kuluttajia näistä rikkomuksista aiheutuvilta seurauksilta? Komission jäsenen Karel Van Miertinkomission puolesta antama vastaus (26. helmikuuta 1999) EY:n perustamissopimuksen 86 artiklassa tarkoitettuun yrityksen määräävän aseman väärinkäyttöön liittyvät ongelmat voidaan yhteisön lainsäädännön mukaisesti ratkaista myös kansallisella tasolla. Komissiolle on ilmoitettu, että Kreikan televiestinnän kansallinen komissio (EET) on ratkaissut kansallisella tasolla puhelinnumeroiden myöntämistä Internet-palvelujen tarjoajille koskevan asian. EET on ilmoittanut komissiolle määränneensä OTE:lle (Kreikan puhelinlaitos) 80 miljoonan Kreikan drakman suuruisen sakon sen vuoksi, ettei se ole suostunut myöntämään Internet-palvelujen tarjoajille valtakunnallista palvelunumeroa. Komission tietojen mukaan kaksi Internet-palvelujen tarjoajaa on kieltäytynyt allekirjoittamasta OTE:n kanssa tehtävää sopimusta, joka koskee tällaisen numeron myöntämistä. Kaupunkien sisäisten puhelujen maksujen korotuksesta komissio toteaa, että jäsenvaltioiden on yhteisön lainsäädännön yleisen velvoitteen nojalla annettava teletoiminnan harjoittajilleen mahdollisuus tasapainottaa puhelumaksunsa silloin, kun ne eivät vastaa palvelujen tarjonnasta aiheutuvia kustannuksia. Direktiivissä 98/10/EY kuitenkin vaaditaan jäsenvaltioita varmistamaan, että puhelintoimintapalvelut säilyvät kohtuuhintaisina. Kustannuslähtöisyyden periaate ei kuitenkaan merkitse sitä, etteikö osittain samaa infrastruktuuria käyttävästä kahdesta tarjotusta palvelusta aiheutuneita kustannuksia voitaisi kattaa eri tavoin, kun tämä on palvelujen luonteen tai kysynnän rakenteen vuoksi perusteltua. Asiasta vastaavat Kreikan viranomaiset voisivat näin ollen antaa OTE:lle luvan soveltaa Internet-liittymiin alhaisempaa tariffia, mikäli samaa tariffia sovellettaisiin kaikkiin Internet-palvelujen tarjoajiin. (1) EYVL L 321, 30.12.1995, s. 6. (2) EYVL L 101, 1.4.1998, s. 24.